
 Na temelju članka 107. Zakona o cestama („Narodne novine“, br. 84/11, 22/13, 54/13, 148/13, 92/14, 110/19, 144/21, 114/22, 114/22, 04/23, 133/23, 156/25)  i članka 30. Statuta Općine Donja Dubrava („Službeni glasnik Međimurske županije, broj 9/18, 4/20 i 4/21)  Općinsko vijeće Općine Donja Dubrava, na sjednici održanoj dana 16. rujna 2026. godine donosi:
ODLUKA O IZMJENI ODLUKE
o nerazvrstanim cestama na području Općine Donja Dubrava
Članak 1.
U Odluci o nerazvrstanim cestama (Službeni glasnik Međimurske županije, br 4/24) mijenja se članak 23. i glasi:
[bookmark: _Hlk134097006]Vozila u prometu na nerazvrstanoj cesti, sama ili zajedno s teretom, moraju udovoljavati uvjetima prometovanja na nerazvrstanoj cesti određenim prometnom signalizacijom u pogledu dozvoljene vrste vozila i njihove ukupne mase.
Promet teretnih vozila iznad ograničenja propisanih prometnom signalizacijom, ukupne mase veće od 7,5 tona, osim vozila iz stavka 3. ovog članka, smatra se izvanrednim prijevozom i predstavlja prekomjernu uporabu nerazvrstane ceste te je moguć jedino na temelju dozvole za izvanredni prijevoz koja se izdaje u skladu s ovom Odlukom.
Ne smatra se izvanrednim prijevozom i prekomjernom upotrebom ceste promet vozila:
- komunalnih i drugih službi koje služe za redovno održavanje nerazvrstanih cesta i javnoprometnih površina i infrastrukture ugrađene u njih,
- za skupljanje i odvoz komunalnog i reciklabilnog otpada,
- za dopremu goriva (nafta, plin, drva, peleti) za potrebe domaćinstava i gospodarskih subjekata, dopremu namještaja i kućanskih aparata, za opskrbu gospodarskih objekata (trgovine, ugostiteljski objekti, objekti smještaja), prijevoz poljoprivrednih proizvoda zbog prerade
Odredba stavka 3. podstavka 3. ovog članka ne primjenjuje se u pješačkim zonama, a ni na javnoprometnim površinama za koje se primjenjuje stavak 2. ovog članka, te gdje se za potrebe iz stavka 3. podstavka 3. ovog članka može odobriti prijevoz vozilima maksimalne mase od 3,5 tone ukoliko se radi o površini popločenoj materijalom debljine koja je podesna samo za pješački promet (kamen, klinker pločice, kulir ploče, tlakovac i sl.), odnosno maksimalne mase od 7,5 tona u drugim slučajevima.
Srednje teškim i teškim teretnim vozilima iz stavka 6. ovog članka smatraju se vozila ukupne mase veće od 7,5 tona.
Za prekomjernu uporabu nerazvrstane ceste srednje teškim ili teškim vozilima iz stavka 5. ovog članka naknadu su dužne platiti pravne i fizičke osobe čije gospodarske djelatnosti (eksploatacija mineralnih sirovina, korištenje šuma, šumskog zemljišta i šumskih proizvoda, industrijska proizvodnja, izvođenje građevinskih radova i slično) uzrokuju takvu prekomjernu uporabu nerazvrstane ceste.
Odredbe stavaka 5. i 6. ovog članka ne odnose se na prekomjernu uporabu nerazvrstane ceste koja je povezana s izvođenjem građevinskih radova na izgradnji komunalne infrastrukture i druge javne infrastrukture kod kojih je investitor Općina Donja Dubrava.
Pravne i fizičke osobe dužne su podnijeti Jedinstvenom upravnom odjelu Općine Donja Dubrava zahtjev za izdavanje rješenja o prekomjernoj uporabi nerazvrstane ceste iz stavka 6. ovog članka.
Zahtjev iz stavka 8. ovog članka mora sadržavati:
1.	naziv/ime/adresu i OIB podnositelja zahtjeva,
2.	naziv/ime/adresu i OIB investitora za kojeg se obavlja prekomjerna uporaba nerazvrstane ceste, ukoliko isti nije ujedno i podnositelj zahtjeva,
3.	naziv/ime/adresu i OIB izvođača radova, ukoliko isti nije ujedno i podnositelj zahtjeva,
4.	naziv/ime/adresu i OIB prijevoznika koji će obavljati prijevoz, ukoliko isti nije ujedno i podnositelj zahtjeva,
5.	naznaku katastarske čestice i adrese objekta na kojoj se obavljaju radovi u čijoj je funkciji dovoz i odvoz materijala i drugo što predstavlja prekomjernu uporabu nerazvrstane ceste,
6.	naziv nerazvrstane ceste ili ceste po kojoj će se obavljati prijevoz,
7.	ukupnu masu pojedinih vozila koja bi prometovala tom cestom (ukupna masa označava masu vozila s teretom),
8.	podatke o planiranoj ukupnoj masi koja se prevozi, izraženo u tonama (t) i kubnim metrima (m³),
9.	prijedlog vremenskog razdoblja odnosno datuma kada bi se obavljao prijevoz,
10.	registarske oznake vozila kojima će se obavljati prijevoz,
11.	detaljno naznačenu svrhu prijevoza odnosno kratak opis djelatnosti te količine tereta koje će se prevoziti, i to:
- tip radnog stroja (gusjeničar) i presliku pločice, odnosno za radni stroj na kotačima presliku prometne dozvole, ili tip teretnog vozila i presliku prometne dozvole vozila kojim se doprema radni stroj ili drugi uređaj (ako se radi o prijevozu radnih strojeva),
- kod iskopa: količinu materijala u m³ i broj očekivanih prijevoza,
- mjesto deponiranja materijala iz iskopa,
- kod dovoza betona mikserima: količinu u m³ i broj očekivanih prijevoza,
- kod dovoza ostalog materijala: količinu u m³ i broj očekivanih prijevoza.
Uz zahtjev iz stavka 8. ovog članka prilaže se preslika pravomoćne građevinske dozvole (ili drugog propisanog akta za zahvat u prostoru) te prometno rješenje, ukoliko je radi obavljanja prijevoza potrebno izvršiti preusmjeravanje prometa ili uspostaviti privremenu regulaciju prometa.



Članak 2.
Dodaje se članak 23a. koji glasi:
Rješenje o prekomjernoj uporabi nerazvrstane ceste po predanom zahtjevu donosi Jedinstveni upravni odjel Općine Donja Dubrava.
Rješenjem se utvrđuje visina, način obračuna, vrijeme, datum i mjesto obavljanja djelatnosti te način plaćanja naknade za prekomjernu uporabu nerazvrstane ceste.
Ukoliko Jedinstveni upravni odjel procjeni da bi na nerazvrstanoj cesti mogle nastati veće štete zatražiti će odgovarajuće instrumente osiguranja koje prethodno trebaju osigurati pravne i fizičke osobe kao podnositelji zahtjeva,
Prihvatljivi instrumenti osiguranja troškova sanacije oštećenja na nerazvrstanoj cesti mogu biti: ispravno ispunjena zadužnica ili bjanko zadužnica ovjerena kod javnog bilježnika, neopoziva bankarska garancija ili novčani polog na računu Općine Donja Dubrava.
Sredstvima osiguranja troškova sanacije oštećenja na nerazvrstanoj cesti mora biti osiguran iznos od najmanje 30% troškova obnove kolnika dionice koja je predmet prekomjerne uporabe. Troškove osiguranja sanacije oštećenja na nerazvrstanoj cesti do iznosa od 30.000,00 EUR-a dozvoljeno je osigurati zadužnicama ili bjanko zadužnicama ovjerenih kod javnog bilježnika.
Ukoliko je predmet prekomjerne uporabe dionica nerazvrstane ceste koja je novo izgrađena, rekonstruirana ili je izgrađen novi kolnički zastor u vremenskom periodu kraćem od 5 godina, dostavljenim instrumentima osiguranja mora biti osiguran iznos od najmanje 100% troškova obnove kolnika dionice.
Rješenje iz stavka 1. ovog članka neće se izdati:
Ukoliko vlasnik ili investitor u svezi koje se podnosi zahtjev ili izvođač radova imaju prema Općini Donja Dubrava nepodmirenih dospjelih novčanih ili nenovčanih obveza po bilo kojoj osnovi.
Ukoliko vlasnik ili investitor nije u cijelosti podmirio komunalni doprinos utvrđen za gradnju građevine u svezi koje podnosi zahtjev, odnosno u slučaju kada je rješenjem o komunalnom doprinosu dozvoljena obročna otplata, a nisu u cijelosti plaćeni obroci koji po rješenju dospijevaju do dana podnošenja zahtjeva.
Ukoliko uz zahtjev nije dostavljena sva propisana dokumentacija uključujući i propisana sredstva osiguranja.
Članak 3.
Dodaje se članak 23b.
Za prekomjernu uporabu nerazvrstane ceste plaća se naknada koja se utvrđuje kao zbroj umnoška ukupnog volumena prevoženog tereta i jedinične cijene po kubnom metru tereta te umnoška ukupne mase vozila koja sudjeluju u prijevozu i jedinične cijene po toni, i to prema sljedećoj formuli:
Ukupna naknada (EUR) = (V x C1) + (M x C2)
V – ukupni volumen tereta u kubnim metrima (m³) koji se dovozi ili odvozi
M – ukupna masa praznih vozila u tonama koja sudjeluju u prijevozu
C1 – jedinična cijena po kubiku tereta
C2 – jedinična cijena po toni praznog vozila
Jedinične cijene: 
C1 iznosi 3 eura po metru kubnom
C2 iznosi 3 eura po toni
Podatke o odvezenim količinama materijala (otpremnica) investitor je dužan dostaviti Jedinstvenom upravnom odjelu Općine Donja Dubrava mjesečno, a najkasnije do desetog dana u mjesecu za protekli mjesec.
Naknada za prekomjernu upotrebu prilikom izgradnje građevine plaća se na temelju količina iz glavnog projekta građevine, u roku utvrđenom rješenjem.
Članak 4.
U članku 28. stavak 1. mijenja se i glasi:
Za prekopavanje nerazvrstanih cesta radi izvođenja radova na popravcima, polaganju ili ugradnji komunalnih i drugih instalacija i uređaja te radi priključenja na te instalacije i uređaje, plaća se naknada. 
Za prekopavanje nerazvrstane ceste plaća se naknada u iznosu od 30,00 EUR-a po metru kvadratnom (m2) površine koja će se prekopavati, a ako je širina rova manja od 1 m, naknada se obračunava po metru dužnom. 
Odredba stavka 1. ovog članka ne odnosi se na prekope koji se izvode za održavanje ili izgradnju komunalne i druge infrastrukture u vlasništvu Općine Donja Dubrava, komunalnih vodnih, infrastrukture za prijenos električne energije kao i priključaka na javnu elektroničku komunikacijsku mrežu.
Članak 5.
Članak 33. mijenja se i glasi:
Prekopavanje novoizgrađene, rekonstruirane nerazvrstane ceste ili nerazvrstane ceste na kojoj je izgrađen novi kolnički zastor u roku od 5 godina od izvedenih radova moguće je iznimno pod uvjetom da investitor ili izvođač radova obnovi kolničku/hodnu konstrukciju u punoj širini konstrukcije u zoni prekopavanja.  
Članak 6.
Ova Odluka stupa na snagu osmog dana od dana objave, a objavit će se u „Službenom glasniku Međimurske županije“.	


PREDSJEDNIK OPĆINSKOG VIJEĆA
Romeo Čituš

